প্রায় ২কেজি ব্রাউন সুগার উদ্ধার, গ্রেফতার ১

শিলিগুড়ি: শিলিগুড়ি মেট্রোপলিটন পুলিশের (Siliguri Metropolitan Police) বড়সড় সাফল্য। পুলিশের স্পেশাল অপারেশন গ্রুপ (SGO) এবং ভক্তিনগর থানার পুলিশের যৌথ অভিযানে উদ্ধার হল প্রায় ২ কেজি ব্রাউন সুগার। ঘটনায় এক যুবককে গ্রেফতার করেছে পুলিশ।

পুলিশ সূত্রে খবর, গোপন সূত্রে খবর পেয়ে শিলিগুড়ির ইস্টার্ন বাইপাসের ডাম্পিং গ্রাউন্ড সংলগ্ন এলাকায় অভিযান চালায় এসওজি এবং ভক্তিনগর থানার পুলিশ। সেখানে একটি চারচাকা গাড়ি আটক করা হয়। গাড়িতে তল্লাশি চালিয়ে উদ্ধার হয় ১ কেজি ৯২৬ গ্রাম ব্রাউন সুগার। আন্তর্জাতিক বাজারে যার আনুমানিক মূল্য কোটি টাকার কাছাকাছি। ধৃত যুবকের নাম রফিকুল শেখ। সে মালদহের বাসিন্দা।

আরও পড়ুন: মুম্বইয়ে আটক, মাসখানেক পর মৃত্যু কলকাতার পরিযায়ী শ্রমিকের

পুলিশ সূত্রে আরও খবর, মালদহ থেকে গাড়ি করে শিলিগুড়িতে মাদক পাচারের উদ্দেশ্যে নিয়ে আসছিল সে। গোপন সূত্রে খবর পেয়েই অভিযান চালিয়ে তাকে গ্রেফতার করা হয়। ধৃতকে বুধবার জলপাইগুড়ি আদালতে (Jalpaiguri Court) তোলা হবে।

দেখুন অন্য খবর